**Да изградим ЕС от долу нагоре заедно с нашите региони и градове**

Декларация от Букурещ

Европейски комитет на регионите

8-а среща на високо равнище на регионите и градовете на ЕС, 14 и 15 март 2019 г.

**BG**

Европейският съюз, изграден на принципите на свобода, солидарност, демокрация и зачитане на правата на човека, основните свободи и принципите на правовата държава, донесе траен мир и развитие на народите на Европа.

Европа се променя с безпрецедентна скорост в резултат на глобализацията, цифровата революция, изменението на климата и демографските промени. Ако не искаме европейската интеграция да се превърне в обратим процес, тези промени, които отразяват социалните, икономическите и териториалните неравенства, трябва да се придружават, оформят и регламентират чрез целенасочени усилия от страна на всички равнища на управление, особено когато една трета от всички публични разходи и над половината от публичните инвестиции се извършват на поднационално равнище.

Освен това, доверието в местните и регионалните равнища на управление средно е по-голямо от доверието в националните правителства, а в повечето държави членки е по-голямо и от доверието в ЕС. В този контекст градовете и регионите на ЕС, и техните избрани представители осигуряват близост, доверие и стабилност в ЕС в момент, когато различията и антагонизмът нарастват. Тази стабилност е от жизненоважно значение, за да продължим изграждането на общо европейско бъдеще за следващото поколение.

Ние, политическите лидери в Европейския съюз, избрани на местно и регионално равнище, сме убедени, че Европейският съюз се нуждае от своите региони и градове също толкова, колкото и те се нуждаят от Европейския съюз.

Тази декларация е нашият принос за изготвянето на стратегическата програма за периода 2019‑2024 г, която ще бъде очертана от лидерите на ЕС на 9 май 2019 г. в Сибиу.

**Укрепване на демократичната основа на Европейския съюз**

1. Демокрацията на местно и регионално равнище е съществен елемент на демокрацията в ЕС. Многостепенното управление е от съществено значение за гарантиране на активно и равнопоставено участие на всички равнища на управление в дух на доверие. Това лоялно сътрудничество между всички равнища е от основно значение, за да може ЕС да изпълнява целта си за икономически и социален напредък на своите граждани, независимо от тяхното местоживеене, по напълно отговорен, ефикасен и прозрачен начин;
2. прилагането на концепцията за „активна субсидиарност“ е от решаващо значение, за да могат решенията да отразяват европейската добавена стойност и да се вземат на възможно най-близко до гражданите равнище по напълно отговорен, ефикасен и прозрачен начин;
3. при зачитане на националните рамки, засилването на децентрализацията и по-доброто разделение на властите са съществени елементи на доброто управление, тъй като повишават прозрачността, отчетността и качеството на изготвянето на политики благодарение на по-доброто взаимодействие с гражданите;
4. връзката между Съюза и неговите граждани би трябвало да бъде укрепена. Подкрепяме търсенето на повече пътища за демократично участие. Активно подкрепяме стартирането на постоянна система на ЕС за консултации с гражданите;
5. от жизненоважно значение е да се повиши информираността на гражданите на ЕС, особено на младите хора, относно европейското измерение на тяхната идентичност и гражданство, по-специално чрез образование, култура и политики за засилване на еманципацията на младите хора, за да се увеличи тяхното чувство за принадлежност към европейския проект;

**Консолидиране на легитимността на действията на ЕС на местно равнище с цел изграждане на по-добро бъдеще за нашите граждани**

1. регионите и градовете са в челните редици по отношение на изпълнението на целите за устойчиво развитие, които би трябвало да се превърнат в основния дългосрочен икономически модел на ЕС след стратегията „Европа 2020“. Освен това на градовете и регионите да се предостави възможност да изпълняват пълноценно ролята си в прехода към въглеродно неутрална и устойчива Европа;
2. единният пазар би трябвало да бъде допълнен от политики, които да гарантират упражняването на свободите на единния пазар от всички, както и да гарантират справедливост, включително социална. Социалното измерение на ЕС би трябвало да бъде укрепено, за да може социалните права да бъдат поставени наравно с икономическите права. Европейските политики за социално приобщаване и по-специално политиките за интегриране на мигрантите не могат да постигнат успех, ако на местните и регионалните власти не бъдат предоставени адекватни средства и пряк достъп до подходящо финансиране от страна на ЕС;
3. справянето с трайните икономически, социални и териториални неравенства продължава да бъде основно предизвикателство за бъдещето на ЕС. Политиката на сближаване, по-специално чрез европейското териториално сътрудничество, доказа своята добавена стойност за ЕС и би трябвало да бъде запазена за всички региони и след 2020 г. въз основа на принципите на ориентиран към местните условия подход, европейски партньорства, споделено управление и многостепенно управление;
4. равнището на публичните инвестиции в ЕС все още е твърде ниско, за да осигури подходящата публична инфраструктура и услуги. Поради това от решаващо значение е да се преодолее недостигът на публични инвестиции. Би трябвало ЕС да даде необходимата свобода за действие на местните и регионалните власти с цел подкрепа на техните инвестиции;
5. Лидерите на ЕС трябва да осигурят на Европейския съюз амбициозен бюджет, който да бъде в състояние да устои на бъдещите предизвикателства и да даде възможност за създаването на трайни и устойчиви политики на ЕС. В контекст на политическа, социална и екологична неотложност призоваваме за бързо постигане на споразумение относно следващата многогодишна финансова рамка в съответствие с вече определените от Европейския парламент и Европейския комитет на регионите насоки.

\_\_\_\_\_\_\_\_\_\_\_\_\_